दिल्ली पुलिस ने अपने मुख्य एवं पूरक आरोपपत्रों में यह भी कहा कि कांडा का गीतिका से बहुत झुकाव था और वह उसका यौन शोषण करने के लिए उसे अपनी कंपनी में वापस लाना चाहता था. अतिरिक्त लोक अभियोजक राजीव मोहन ने कहा कि एमडीएलआर एयरलाइंस में कर्मचारी रह चुकी गीतिका जब एमीरेट्स एयरलाइंस से जुड़ी तो कांडा ने उन्हें एमडीएलआर की ओर से गुडगांव पुलिस में की गयी उस शिकायत की जानकारी दी जिसमें कहा गया था कि गीतिका ने फर्जी अनुभव प्रमाणपत्र तैयार किया और एमडीएलआर के दस्तावेज और लैपटाप अपने साथ ले गयी है. उन्होंने यह भी कहा कि कांडा ने एक अन्य आरोपी चंदशिवरूप की मदद से फर्जी ईमेल आईडी बनवाई और गीतिका को दुबई में उसके खिलाफ कथित प्रत्यर्पण कार्यवाही के बारे में फर्जी ईमेल भेजे.